Vyf verdagtes oomblikke ná plaasaanval vasgetrekArgieffoto: Reint Dykema Brig. Selvy Mohlala, woordvoerder van die polisie, het gesê Gerrit Roos is omstreeks 19:30 op die plaas langs die N4 naby Sunbury oorval. Die verdagtes het glo kontant geëis. “Volgens die inligting wat ons tans het, het mnr. Roos se vrou gehoor wat elders in die huis gebeur en kon sy vinnig hulp van naburige boere ontbied. Die verdagtes het vermoedelik snuf in die neus gekry en het kort daarna te voet gevlug,” het Mohlala gesê. Hy het gesê die gemeenskap het vinnig gereageer deur die polisie te ontbied en onmiddellik na die verdagtes te begin soek. “Vyf verdagtes is kort daarna in hegtenis geneem. Die gemeenskap het baie bygedra tot die inhegtenisneming van die verdagtes en ons bedank hulle vir hul positiewe samewerking.” Mohlala het gesê twee vuurwapens is in die verdagtes se besit gevind. Dit is egter nog nie duidelik of die vuurwapens tydens die aanval gesteel is nie. “Ons is nog besig om te bepaal wat tydens die rooftog gesteel is. Gelukkig kan ek bevestig dat die slagoffers nie beseer is nie,” het hy gesê. Hy het gesê dit is ook nie tans duidelik of daar nog verdagtes by die voorval betrokke was nie en dit sal deel vorm van die polisie se ondersoek. Die verdagtes sal binnekort in die Belfast-landdroshof verskyn op aanklagte van huisroof en die onwettige besit van vuurwapens.